Epsilon TV

Το Epsilon TV ήταν ελληνικός ιδιωτικός τηλεοπτικός σταθμός εθνικής εμβέλειας, που ανήκε στον διαφημιστή και επιχειρηματία Φίλιππο Βρυώνη και έδρευε στις εγκαταστάσεις των πάλαι ποτέ εταιρειών Studio Alfa-Arcadia και Studio ATA ανάμεσα στα Μελίσσια Αττικής και το Μαρούσι (Στουντίου 10-12, από το 2022 στην ίδια διεύθυνση εδρεύει και στεγάζεται το Action 24).

Ιστορία
Το κανάλι ξεκίνησε να εκπέμπει στις 11 Σεπτεμβρίου 2013, στη θέση του 902 TV που είχε αγοράσει ένα μήνα νωρίτερα από το ΚΚΕ, εταιρεία συμφερόντων Φίλιππου Βρυώνη, με την προβολή αρχικά ενός μουσικού προγράμματος και μιας εκπομπής lifestyle.

Από τον Οκτώβριο του 2013, απέκτησε πλήρες πρόγραμμα, με δελτία ειδήσεων, ψυχαγωγικές εκπομπές και τηλεμάρκετινγκ, εντάσσοντας στο δυναμικό του το Μένιο Φουρθιώτη, την Ελεονώρα Μελέτη, τον Γιώργο Καραμέρο και τον Ευτύχη Μπλέτσα. Από τα τέλη της χρονιάς, το κανάλι εκπέμπει και στις συνδρομητικές πλατφόρμες της NOVA και του OTE TV.

Το 2015, εντάχθηκαν στο δυναμικό του καναλιού και άλλα σημαντικά πρόσωπα της Ελληνικής τηλεόρασης, όπως το (τότε) ζεύγος Κατερίνας Καραβάτου και Κρατερού Κατσούλη (την επόμενη χρονιά αποσύρθηκαν λόγω κακής συνεργασίας, ενώ κατέθεσαν ασφαλιστικά μέτρα εναντίον του καναλιού, επειδή διέκοψε αιφνίδια την εκπομπή τους Έτοιμο το Πρωινό), η Ρούλα Κορομηλά (ανασύστησε μετά από σχεδόν 16 χρόνια το Μπράβο Ρούλα), η Τατιάνα Στεφανίδου, ο Νίκος Ευαγγελάτος, η Κατερίνα Καινούργιου, η Ναταλία Γερμανού, η Χριστίνα Λαμπίρη, η Φαίη Μαυραγάνη, η Αννίτα Πάνια και η Αμαλία Κάντζου, ενώ πρόβαλλε και τις μεξικανικές σειρές Η Μαρία της Γειτονιάς και Παουλίνα.

Το κανάλι παρότι ανέβαινε σε τηλεθέαση, ξεπερνώντας το στενόμενο οικονομικά τότε Mega Channel και τα κανάλια της επανασυσταθείσας ΕΡΤ, ήταν βίος και πολιτεία για τα σύγχρονα τηλεοπτικά δεδομένα καθώς λόγω των χαμηλής ποιότητας και αισθητικής περισσότερων εκπομπών του, θυμίζοντας το άλλοτε New Channel δέχθηκε αρνητικές κριτικές, ενώ ο τεχνικός εξοπλισμός του ήταν παλαιός βγάζοντας «θολούρα» στην πιλοτική σε υψηλή ευκρίνεια εκπομπή που ξεκίνησε από την Τρίτη 8 Μαρτίου 2016 μέσω της Digea.

Στις 29 Αυγούστου 2016, ανακοινώθηκε η μη συμμετοχή του καναλιού στη δημοπρασία για τις πανελλαδικές άδειες, καθώς απερρίφθη η εγγυητική επιστολή του Φίλιππου Βρυώνη. Από τις 26 Οκτωβρίου, ωστόσο, συνέχισε να εκπέμπει, αφού ο διαγωνισμός κρίθηκε αντισυνταγματικός από το ΣτΕ.

Λόγω των παραπάνω γεγονότων, το κανάλι πουλήθηκε το 2017 στον Ιβάν Σαββίδη ανοίγοντας παράλληλα το δρόμο για τις πανελλαδικές τηλεοπτικές άδειες μετά από 25 χρόνια. Στην πορεία το κανάλι αναβαθμίστηκε τεχνικά, εκπέμποντας και τυπικά σε υψηλή ευκρίνεια, ενώ σε πρόγραμμα εμπλουτίστηκε με την προσθήκη δύο σειρών παραγωγής Sigma (Καταιγίδα και Βρέχει Έρωτα) και αρκετών Αμερικάνικων ταινιών και σειρών (Criminal Minds, CSI: Λας Βέγκας, NCIS κ.ά.), τη μείωση τηλεπωλήσεων και τη διακοπή συνεργασίας με τα τότε ομόσταβλα AB και Extra (το πρώτο άλλαξε ιδιοκτησία το 2025).

Στις 2 Φεβρουαρίου 2018 το κανάλι αντικατέστησε την οπτική ταυτότητα του E που είχε από το 2013 στο epsilontv σηματοδοτώντας τη νέα του εποχή με συνεχή αναβάθμιση του προγράμματος, προσθέτοντας νέες ενημερωτικές, ψυχαγωγικές, αθλητικές και σατιρικές εκπομπές.

Τον Μάιο του 2018 εντάσσονται στο δυναμικό του επανασυσταθέντος καναλιού ο Τζώνη Καλημέρης, η Άλκηστις Μαραγκουδάκη και η Κική Σιλβεστριάδου οι οποίοι αναλαμβάνουν τη γενική διεύθυνση, τη διεύθυνση περιεχομένου και τη διεύθυνση επιχειρησιακής λειτουργίας αντίστοιχα, ενώ στις 17 Σεπτεμβρίου αντικαταστάθηκε το λογότυπο του Epsilon με του Open TV προαναγγέλλοντας το λανσάρισμα του.

Μετέπειτα, το κανάλι λαμβάνει και τυπικά πανελλαδική άδεια δεκαετούς διάρκειας, ενώ μετεγκαθίσταται στις εγκαταστάσεις της πάλαι ποτέ TVE-Studio Παιανίας (Τηλεοπτικές Επιχειρήσεις Α.Β.Ε.Ε.) στον Καρελλά από όπου εξέπεμπε το Mega Channel επί Τηλέτυπος Α.Ε. από ιδρύσεώς του το 1989 και για 29 χρόνια. Στις 1 Οκτωβρίου σταματάει το ζωντανό του πρόγραμμα, και στις 24 Οκτωβρίου ξεκινάει και επίσημα με την τωρινή του ονομασία ως Open Beyond.

Κριτικές
Το Epsilon TV κατηγορήθηκε στις 9 Νοεμβρίου 2013, για την παράνομη τοποθέτηση διαφημιστικών πινακίδων σε διάφορες υπαίθριες περιοχές της Αθήνας, της Θεσσαλονίκης και άλλων μεγαλουπόλεων, και μετέπειτα, από τον ιδιοκτήτη της Versace, λόγω παράνομης χρήσης της επωνυμίας του, για την προώθηση και πώληση προϊόντων σε αστείες τιμές σε Ελλάδα και Κύπρο, προσελκύοντας διάφορα πρόσωπα της εγχώριας τηλεοπτικής βιομηχανίας για να τα διαφημίσουν, όπως τον Γιώργο Παρτσαλάκη, τον Τάσο Χαλκιά, την Χριστίνα Λαμπίρη, την Αννίτα Πάνια, την Μαρία Λουίζα Βούρου και την Νανά Παλαιτσάκη. Επίσης το κανάλι διαφήμιζε προϊόντα (σόμπες και άλλα συναφή) της Τουρκικής εταιρείας Kumtel.

Ιδιοκτησία
Η Ραδιοτηλεοπτική Α.Ε. αποτελεί μέχρι σήμερα το φορέα που διαχειρίζεται και λειτουργεί το κανάλι, ανεξαρτήτως ιδιοκτησιακού καθεστώτος. Αρχικώς, συστάθηκε το 1989 έχοντας το διακριτικό τίτλο 902 Αριστερά στα FM προκειμένου να στηθεί ο προκάτοχος του Epsilon TV (902 TV) ο οποίος λειτουργούσε για 23 χρόνια, ενώ το ΚΚΕ κατείχε το 100% της εταιρείας από το 2008.

Στις 31 Ιουλίου 2013, πραγματοποιήθηκε η πώληση του ραδιοτηλεοπτικού 902 στην A-Orizon Media Ltd. η οποία εδρεύει στη Λεμεσό, υπό τον όρο ότι δεν θα μεταβιβαζόταν με κανέναν τρόπο η Ραδιοτηλεοπτική Α.Ε. σε άλλο πολιτικό κόμμα, με μεταβολή διακριτικού τίτλου σε E-Radio TV.

Ο E-Radio 90,1 που ανήκε στην ίδια εταιρεία έχοντας και αυτός ενημερωτική άδεια όντας συνέχεια του 902 Αριστερά, μετέδιδε μόνο μουσική σε αντίθεση με το κανάλι με αποτέλεσμα να επιβληθεί από το ΕΣΡ αποκατάσταση της φυσιογνωμίας του. Ωστόσο, πουλήθηκε τρεις μήνες μετά στην Παρά Ένα Εκδόσεις-Υπηρεσίες Διαδικτύου Ε.Π.Ε. (τότε μονομετοχική, νυν πολυμετοχική) του Γιάννη Κουρτάκη για το στήσιμο του Παραπολιτικά 90.1 FM.

Η Ραδιοτηλεοπτική Α.Ε. έχοντας πλέον μόνο το κανάλι παρέμεινε στα συμφέροντα του Φίλιππου Βρυώνη μέσω της παραπάνω εταιρείας, μέχρι τις 11 Αυγούστου 2017 που πωλείται στην Dimera Media Investments Ltd. η οποία εδρεύει στην Έγκωμη μετονομάζοντας το από το 2018 στο σημερινό Open TV ή Open Beyond, με το δεύτερο να αντικαθιστά τον προηγούμενο διακριτικό τίτλο της εταιρείας μετά από δύο χρόνια.

Συνέχεια

Το Epsilon TV έπειτα από την πώληση της πανελλαδικής του συχνότητας, συνέχισε να εκπέμπει από την περιφερειακή (και μη ενημερωτικού χαρακτήρα) συχνότητα της Star Ελληνική Ραδιοτηλεοπτική Α.Ε. όντας συνέχεια του επί τετράμηνης διάρκειας Νέου Καναλιού που αντικατέστησε το Extra Channel το οποίο επανήλθε στην επίσης περιφερειακή (ενημερωτικού χαρακτήρα) συχνότητα της ομόσταβλης EXCOM Α.Ε. στη θέση του AB Channel έπειτα από ανταλλαγή (τράμπα) που έγινε από πλευράς Βρυώνη στα 2 κανάλια, παίρνοντας το όνομα και τα σήματα του πανελλαδικού καναλιού.

Το New Epsilon TV, την περίοδο 2018-2021 μετέδιδε εν μέρει γενικού περιεχομένου πρόγραμμα, συνεργαζόμενο με αντίστοιχα τοπικά κανάλια, εκ των οποίων και το (μη ενημερωτικό) Epsilon TV Θεσσαλονίκης πράττοντας νόμιμη σύμβαση δικτύωσης από το 2020 για τα Σαββατοκύριακα.

Από το 2021 έπειτα από διάφορα γεγονότα μετέδιδε μονάχα τηλεπωλήσεις, καθιστώντας το ως παρατημένο "κανάλι ζόμπι" μέχρι που πουλήθηκε το 2025 στον Δημήτρη Μελισσανίδη και αντικαταστάθηκε από το Naftemporiki TV, που εκπέμπει διαδικτυακά και συνδρομητικά από το 2022, με αλλαγές, αρχικά στη ροή τηλεπωλήσεων που αντικαταστάθηκαν με κλιπάκια Ελληνικών τοπίων από τον Απρίλιο εκείνου του έτους, μετέπειτα στη φυσιογνωμία του σταθμού που έγινε τυπικά ενημερωτικός και τέλος με τις επίσημες εκπομπές που ξεκίνησαν στις 28 Σεπτεμβρίου του ίδιου έτους.

Λογότυπα
 160px Αρχείο:E-tv logo.png 01.08.2015-02.02.2018 02.02-17.09.2018

Παραπομπές

Εξωτερικοί σύνδεσμοι
Επίσημη ιστοσελίδα του Epsilon TV

Κατηγορία:Τηλεοπτικά κανάλια και σταθμοί οι οποίοι ιδρύθηκαν το 2013
Κατηγορία:Τηλεοπτικά κανάλια και σταθμοί οι οποίοι έκλεισαν το 2018
Κατηγορία:Πρώην ελληνικοί τηλεοπτικοί σταθμοί